**STATISTIKANÕUKOGU KOOSOLEKU PROTOKOLL**

|  |  |
| --- | --- |
| Tallinn | 21.12.2018 nr 1 sn |

Algus kell 10.30, lõpp kell 11.45

Juhatas: Tõnu Kollo

Protokollis: Sandra Selge

**Võtsid osa**: Ülo Kaasik, Toomas Kevvai, Sven Kirsipuu, Ilmar Lepik, Kätlin Mandel, Mart Mägi, Allan Puur, Hede Sinisaar, Marko Udras

**Puudusid** AKI esindaja, Hannes Pahapill, Urmet Lee

**Kutsutud:**

Statistikaameti juhtivspetsialist Olga Albrecht

Eesti Panga statistikaosakonna juhataja Jaanus Kroon

Statistikaameti peadirektori asetäitja Tuulikki Sillajõe

**Päevakord:**

1. Ülevaade Statistikaameti 2020.–2024. aasta statistikatööde loetelu projektist
2. Eesti Panga 2019.–2023. aasta statistikatööde loetelu projekti tutvustus
3. Kokkuvõte statistikanõukogu 2018. aasta tööst ja statistikanõukogu teise koosseisu tegevuse (2015-2018) aruande koostamise planeerimine
4. Kohalalgatatud küsimused

**Otsustati:**

**Kinnitada päevakord.**

# **Ülevaade Statistikaameti 2020.–2024. aasta statistikatööde loetelu projektist**

Tuulikki Sillajõe andis ülevaate 2020.-2024. aasta statistikatööde loetelu projektist (**lisa 1**).

Ta rõhutas, et tegemist on loetelu projekti esimese versiooniga. Ministeeriumidega läbirääkimiste käigus võib sellesse tulla olulisi muudatusi. Statistikaamet esitab statistikatööde projekti statistika- nõukogule juunis.

Praegu võib kindel olla, et 2020. aastal teeb Statistikaamet eelkõige põhistatistika töid. Võrreldes 2019. aastaga ei tule kindlasti sotsiaaluuringu ebaregulaarset moodulit „Heaolu“, tööjõu uuringu moodulit „Töö- ja pereelu kokku sobitamine“ ja „Euroopa sotsiaaluuringut“. Ära jäävad tsüklilised statistikatööd „Jaekaubandusettevõtted“ ja „Töötasu struktuur“. Samuti ei avalda Statistikamet enam teemakogumikke, Eesti Statistika Kvartalikirja ning piirkondliku arengu kogumikku.

2020. aastal on vaja läbi viia 5 tsüklilist statistikatööd: „Taimekaitsevahendite kasutamine“ (kord 10 aasta jooksul); „Täiskasvanute koolitus (ettevõtted)“ (iga 5 aasta tagant); „Täiskasvanute koolitus (füüsiline isik)“ (iga 6 aasta tagant); „Tööelu-uuring“ (iga 5 aasta tagant); „Tööandja kulutused töötajatele“ (iga 4 aasta tagant); „Põllumajanduslike väikeüksuste arvestus“ (iga 10 aasta tagant).

Maksumuse järgi on 83% kõikidest statistikatöödest tehtud EL õigusaktidest lähtudes, riigisiseseid tellimusi on 8%, sisendeid EL õigusaktiga statistikatöödesse on 5% ja rahvusvahelisi tellimusi 4%.

**Arutelu ja ettepanekud**

2020. aastal lisanduvatest tsüklilistest statistikatöödest võib kõige keerulisemaks pidada täiskasvanute koolituse uuringut, sest selle uuringu jaoks kogutavaid andmeid ei ole ettevõtete raamatupidamissüsteemides standardsel kujul olemas.

Kvartalikiri lõpetab ilmumise varasemal kujul, artikleid avaldab Statistikamet jätkuvalt veebimaterjalides. Järgmise aasta eesmärgiks on 300 andmelugu, nende hulgas nii pikemaid kirjutisi kui ka infograafikuid Facebookis.

Riikliku statistika seaduse eelnõu näeb ette, et statistikatöö definitsioon täpsustub, mis tähendab et selleks ajaks kui seadus jõustub, peab Statistikaamet oma statistikatööd üle vaatama. Eeldatavasti alates 2021. aastast hakkab Statistikaamet avaldama rahvusvahelistest kohustustest ja riiklikest arengukavadest tulenevat statistikat ning muid statistikatöid teeb ainult tellimustööna.

**Otsustati:**

* 1. Võtta info teadmiseks.

# **Eesti Panga 2019.–2023. aasta statistikatööde loetelu projekti tutvustus**

Jaanus Kroon tutvustas 2019.-2023. aasta statistikatööde loetelu projekti (**lisa 2**).

Järgmisest aastast annab Eesti Pank Statistikaametile üle välismaiste tütarettevõtete majandusnäitajate aastastatistika koostamise.

**Otsustati:**

## Võtta info teadmiseks.

## Soovitada Eesti Panga statistikatööde loetelu kinniamiseks.

# **Kokkuvõte statistikanõukogu 2018. aasta tööst ja statistikanõukogu teise koosseisu tegevuse (2015-2018) aruande koostamise planeerimine**

Tõnu Kollo võttis lühidalt kokku statistikanõukogu 2018. aasta tegevuse. Kirjaliku aruande projekti teeb ta jaanuari keskpaigaks. Nõukogu liikmed saavad seda täiendada ja parandada. Aruande kinnitamiseni jõutakse ilmselt uue aasta alguses nõukogu viimasel koosolekul, mis toimub koos nõukogu uue koosseisuga.

Mart Mägi andis teada, et jaanuari keskpaigaks kinnitab rahandusminister statistikanõukogu uue koosseisu. Seejärel saab ta kokku kutsuda uue koosseisu esimese koosoleku.

**Otsustati:**

## Võtta info teadmiseks.

# **Kohalalgatatud küsimused**

Mart Mägi andis teada, et riikliku statistika seaduse muutmise eelnõu kooskõlastusring on lõpule jõudnud ning jaanuari esimestel päevadel peaks valitsus otsustama eelnõu saatmise Riigikogu menetlusse.

REGREL-i peaks käsitlema statistikanõukogu igal koosolekul, seda eriti 2019. aasta teises pooles kui hakkavad selguma teise prooviloenduse tulemused.

Registripõhise rahvastiku- ja elanike loenduse metoodika on valmis, kuid andmekvaliteeti tuleb veel testida.

**LISAD:**

1. Ettekanne „Statistikaameti 2020-2024 aasta statistikatööde loetelu“
2. Ettekanne „Eesti Panga statistikatööd 2019-2023“

(allkirjastatud digitaalselt)

|  |  |
| --- | --- |
| Tõnu Kollo | Sandra Selge |
| Koosoleku juhataja | Protokollija |